Пестицидтерді мемлекеттік тіркеу

Ауыл шаруашылығында пайдаланылатын пестицидтерді мемлекеттік тіркеу Қазақстан Республикасы Ауыл шаруашылығы министрінің 2015 жылғы 30 қаңтардағы № 4-4/61 бұйрығымен бекітілген Пестицидтерге тіркеу (ұсақ мөлдектік және өндірістік) сынақтарын жүргізу және оларды мемлекеттік тіркеу қағидаларына сәйкес жүзеге асырылады.
Пестицидтерді мемлекеттік тіркеуді Қазақстан Республикасы Ауыл шаруашылығы министрлігі Агроөнеркәсіптік кешендегі мемлекеттік инспекция комитеті «Е-лицензиялау» МДБ АЖ порталы арқылы «Пестицидтерді мемлекеттік тіркеу (қайта тіркеу), пестицидті, биологиялық препаратты төмен тәуекелмен уақытша тіркеу» мемлекеттік қызметі шеңберінде жүзеге асырады.
Мемлекеттік тіркеу рәсімі ұсақ мөлдектік және өндірістік сынақтарды жүргізуді, токсикологиялық бағалауды, пестицидтердің қалдық мөлшерлерін бағалауды, сондай-ақ қоршаған ортаны қорғау және халықтың санитариялық-эпидемиологиялық саламаттылығы салаларындағы уәкілетті мемлекеттік органдармен келісуді қамтиды.
Қазақстан Республикасының аумағында өндіруге (формуляциялауға), әкелуге, сақтауға, тасымалдауға, өткізуге және қолдануға рұқсат етілген пестицидтер тізімінде отандық және шетелдік өндірістегі әр түрлі фитосанитариялық мақсаттағы шамамен 1 700 сауда атауындағы пестицид бар. Олардың қатарына гербицидтер, инсектицидтер, фунгицидтер, тұқым улағыштар, десиканттар, өсу реттегіштері, биологиялық препараттар, родентицидтер және басқа да препараттар кіреді.

